**SELETUSKIRI**

***Mulgi Vallavolikogu 23.05.2018 määruse nr 40 „Sotsiaaltransporditeenuse osutamise kord Mulgi vallas“ muutmine***

Määruse muudatuse põhjus: sotsiaalvaldkonnas toimus Sotsiaalkindlustusameti poolt järelevalve, mille tulemusel saime soovitusi sotsiaalteenuste määruste muudatusteks, et määrused oleksid kooskõlas sotsiaalhoolekande seadusega.

Määruse sisu: määrus reguleerib sotsiaaltransporditeenuse osutamist Mulgi vallas.

Määruse muudatuse mõju: määruses muudetakse § 1 lõige 2 „Määruse eesmärgiks on võimaldada puudega isikul või eakal, kellel puue takistab isikliku või ühissõiduki kasutamist, kasutada tema vajadustele vastavat transpordivahendit tööle või õppeasutusse sõitmiseks või avalike teenuste kasutamiseks.“, kehtivas määruses on „Määruse eesmärgiks on võimaldada raske- ja sügava puudega isikul või eakal, kellel puue takistab isikliku või ühissõiduki kasutamist, kasutada tema vajadustele vastavat transpordivahendit tööle või õppeasutusse sõitmiseks või avalike teenuste kasutamiseks.“

§ 3 lõige 1 „Teenust on õigustatud saama isikud, kelle elukoht rahvastikuregistri andmetel on Mulgi vald ning  kellel puue takistab isikliku või ühissõiduki kasutamist, kasutada tema vajadustele vastavat transpordivahendit tööle või õppeasutusse sõitmiseks või avalike teenuste kasutamiseks.“, kehtivas määruses on „Teenust on õigustatud saama isikud, kelle elukoht rahvastikuregistri andmetel on Mulgi vald ning kes sügava või raske liikumis-, nägemis-, vaimu ja/või liitpuudest, east või muust asjaolust tingituna ei saa kõrvalabita kasutada ühistransporti või isiklikku sõiduvahendit ning kellel puuduvad perekonnaseaduse järgsed ülalpidajad või kelle seadusjärgne ülalpidaja oma asukohast või olukorrast tulenevalt ei ole võimeline ise transporti osutama või korraldama.“ Muudatusega eemaldatakse puude raskusastmed ning puudeliigid, kuna sotsiaaltransporditeenust on õigus saada puudega inimesel, olenemata puude raskusastmest või selle liigist.

§ 5 lõige 2 „Soodustingimustel teenust on õigus saada isikul, kes on vähekindlustatud. Vähekindlustatud isikon leibkond, kelle iga liikme netosissetulek kuus on alla riiklikult kehtestatud toimetulekupiiri 2-kordse määra.“, kehtivas määruses on: „Soodustingimustel teenust on õigus saada puudega isikul, kes vastab käesoleva korra § 3 lõikes 1 sätestatud tingimustele ja kellele on määratud sotsiaaltööspetsialisti otsusega soodustingimustel teenus.“. Muudatusega täpsustame millisel juhul on isikul võimalik saada soodustingimustel sotsiaaltransporditeenust. Sotsiaaltransporditeenuse hind on 0,3 eurot/km ning soodustingimustel 0,15s/k.

Määrus kehtestatakse kohaliku omavalitsuse korralduse seaduse § 22 lõike 2 alusel ja sotsiaalhoolekande seaduse § 26 alusel.

Määruse eelnõu algatamise kuupäev on 25.04.2023

Määrus on kavandatud jõustuma üldises korras, kolmandal päeval pärast Riigi Teatajas avaldamist.

Seletuskirja koostaja:

Liana Andruško

sotsiaalnõunik